COMUNICARE A COMISIEI Introducerea serviciului european de taxare rutieră electronică /* COM/2012/0474 final */





COMUNICARE A COMISIEI Introducerea serviciului european de taxare rutieră electronică (Text cu relevanță pentru SEE) 1. Introducere Directiva 2004/52/CE are drept obiectiv să realizeze interoperabilitatea sistemelor de taxare rutieră electronică în Uniunea Europeană[1]. Aceasta prevede crearea unui serviciu european de taxare rutieră electronică (SETRE), complementar serviciilor naționale de taxare rutieră electronică ale statelor membre. Sunt vizate două părți interesate principale: · Autoritățile care impun taxa rutieră și care își desfășoară activitatea în numele statului membru sau care, în cadrul unui contract de concesiune cu statul membru, gestionează infrastructura și percep taxe pentru circulația autovehiculelor pe rețeaua pe care o gestionează. · Furnizorii serviciului european de taxare rutieră electronică (furnizorii SETRE), care oferă conducătorilor auto sau transportatorilor rutieri echipamentele și serviciile necesare pentru a avea acces la toate infrastructurile UE cu plată și care asigură plata taxelor datorate pentru utilizarea rețelei lor către autoritățile care impun taxa rutieră. Articolul 3 alineatul (4) din directivă prevede ca statele membre care dispun de sisteme de taxare rutieră electronică să se asigure că operatorii oferă SETRE vehiculelor grele de marfă în termen de cel mult trei ani de la intrarea în vigoare a deciziei privind definirea SETRE și tuturor celorlalte categorii de vehicule după cel mult cinci ani. Decizia 2009/750/CE a Comisiei privind definirea serviciului european de taxare rutieră electronică a intrat în vigoare la 8 octombrie 2009[2], după notificarea statelor membre. Această decizie de punere în aplicare stabilește cerințele esențiale referitoare la acest serviciu, valabile la nivelul întregii UE și prevede standardele obligatorii, specificațiile tehnice și normele de exploatare. Printre principalele obligații se numără următoarele: (1) Statele membre trebuie să țină registre electronice naționale ale rețelelor cu taxă, ale autorităților care impun taxa rutieră și ale furnizorilor de servicii de taxare considerați eligibili pentru înregistrare și să le facă accesibile publicului pe cale electronică. Statele membre trebuie, de asemenea, să înființeze un organism de conciliere responsabil cu facilitarea negocierilor contractuale dintre autoritățile care impun taxa rutieră și furnizorii SETRE. (2) Autoritățile care impun taxa rutieră trebuie să își pună sistemele de taxare rutieră electronică în conformitate cu standardele tehnice indicate în legislație și să își facă publice condițiile contractuale. Aceste autorități trebuie să accepte, fără discriminare, orice furnizor SETRE înregistrat. (3) Furnizorii SETRE trebuie să fie înregistrați într-un stat membru în care sunt stabiliți și să ajungă la o acoperire europeană completă a tuturor infrastructurilor rutiere taxate electronic în termen de 24 de luni de la înregistrare. Furnizorii SETRE sunt concurenți pe piață: fiecare utilizator de drumuri este liber să semneze un contract cu ce furnizor dorește. Articolul 21 din Decizia 2009/750/CE prevede întocmirea de către Comisie a unui raport referitor la progresele înregistrate în ceea ce privește implementarea SETRE. Prezenta comunicare abordează mai întâi SETRE în contextul mai larg al politicii europene în domeniul transporturilor, pentru ca apoi să prezinte progresele realizate în implementarea acestuia și evaluarea Comisiei cu privire la următoarele măsuri care trebuie luate pentru ca SETRE să devină operațional. 2. Contextul politicii europene în domeniul transporturilor Existența unei piețe interne eficiente este necesară pentru creșterea economică și pentru prosperitate, permițând mobilitatea ușoară, rapidă și sigură a mărfurilor și a persoanelor în Uniune. Pentru aceasta sunt necesare infrastructuri bine dezvoltate, întreținute și gestionate în mod eficient. Politica europeană în domeniul transporturilor a promovat în mod constant principiile „utilizatorul plătește” și „poluatorul plătește” ca mod de facilitare a finanțării și gestionării infrastructurilor rutiere. Taxele rutiere, și anume taxarea utilizării drumurilor bazată pe distanța parcursă, tipul de vehicul (de exemplu, în funcție de performanța sa de mediu și contribuția la uzura drumurilor) și/sau chiar timp (de exemplu, momentul din zi), constituie un mod echitabil și eficient de punere în aplicare a acestor principii. Acestea oferă o modalitate echilibrată de a plăti pentru mobilitate și transmit semnalele de preț adecvate utilizatorilor de drumuri. Cu alte cuvinte, pot mobiliza veniturile necesare pentru întreținerea și dezvoltarea infrastructurii rutiere, gestionarea cererii de transport (de exemplu reducerea orelor de vârf, a traficului sau influențarea alegerii modului de transport) sau încurajarea utilizării de vehicule mai puțin poluante. Taxele rutiere sunt utilizate din ce în ce mai mult. Douăzeci și două de state membre percep taxe de utilizare a drumurilor pentru vehiculele grele de marfă pe o anumită parte din rețeaua lor, iar douăsprezece state membre percep aceste taxe pentru vehiculele ușoare personale. Drumurile cu taxă din UE au o lungime totală de aproximativ 72 000 de kilometri, 60% dintre acestea fiind echipate cu sisteme de taxare electronică, iar 40% acoperite de sisteme de vignetă. În prezent, peste 20 de milioane de utilizatori de drumuri, fie automobiliști, fie transportatori rutieri, sunt abonați la sistemele de taxare rutieră electronică. Asigurarea interoperabilității complete la nivel european a tehnologiilor de taxare rutieră electronică va crea economii de scară și va reduce costurile echipamentelor de colectare a taxelor rutiere. Serviciul european de taxare rutieră electronică va ușura plata taxelor de utilizare a drumurilor de către utilizatorii transfrontalieri, inclusiv de către utilizatorii ocazionali[3]. Utilizatorii vor accepta mai ușor să plătească pentru utilizarea drumurilor în cazul în care mijloacele de plată sunt interoperabile la nivel european. În cartea sa albă din 2011, intitulată „Foaie de parcurs pentru un spațiu european unic al transporturilor”, Comisia a schițat măsurile posibile pentru a accelera dezvoltarea și armonizarea în domeniul taxării utilizării drumurilor. Cartea albă a subliniat că serviciul european de taxare rutieră electronică poate avea un rol esențial în ceea ce privește promovarea strategiilor de percepere a taxelor de drum care contribuie la un sistem de transport durabil, dar și în ceea ce privește facilitarea acceptării taxelor de drum de către utilizatori. În mod asemănător, cu ocazia modificării recente a Directivei „Eurovigneta” de aplicare a taxelor la vehiculele grele de marfă[4], Parlamentul European și Consiliul au solicitat Comisiei „să monitorizeze progresele înregistrate [în cadrul directivei] în ceea ce privește punerea în aplicare, la datele convenite, a unui veritabil serviciu european de taxare rutieră electronică” și să promoveze „cooperarea dintre statele membre care s-ar putea dovedi necesară pentru a asigura interoperabilitatea sistemelor electronice de colectare a taxelor la nivel european”. În special, „în cazul în care un stat membru percepe taxe de trecere sau taxe de utilizare exclusiv prin intermediul unui sistem care necesită folosirea unei unități aflate la bordul vehiculului, statul membru asigură că unitățile de bord adecvate, conform cu cerințele Directivei 2004/52/CE […], pot fi obținute de toți utilizatorii în condiții administrative și financiare rezonabile”[5]. 3. Progrese înregistrate Progresele înregistrate în ceea ce privește introducerea SETRE sunt dezamăgitoare. În pofida adoptării Deciziei 2009/750/CE care stabilește specificațiile tehnice și cerințele necesare, precum și normele contractuale pentru furnizarea SETRE, a eforturilor depuse de Comisia Europeană[6] și a maturității tehnologiilor de percepere a taxelor rutiere, serviciul european de taxare rutieră electronică nu este încă o realitate a vieții cotidiene a utilizatorilor de drumuri. Nu toate statele membre și părțile interesate și-au demonstrat angajamentul deplin necesar pentru a definitiva, la nivel propriu, contextul operațional și de reglementare al acestui serviciu. Până în 2009, majoritatea statelor membre care introduseseră sisteme de taxare electronică naționale sau locale au făcut acest lucru fără să acorde atenția cuvenită viitoarei dimensiuni europene a acestui serviciu, urmărind să respecte calendarul stabilit în directivă. Faptul că SETRE nu a fost implementat, nerespectându-se nici termenele prevăzute, nu are cauze de natură tehnică. Concretizarea interoperabilității paneuropene a sistemelor de taxare rutieră electronică nu este mai complicată din punct de vedere tehnic decât roamingul paneuropean pentru telefoanele mobile sau decât interoperabilitatea la scară mondială a cardurilor de credit. Unele părți interesate au prezentat o serie de explicații posibile pentru întârzierile menționate mai sus, dar majoritatea dintre acestea nu mai sunt justificate sau sunt legate de probleme pentru care există deja soluții: – Se sugerează că o problemă ar fi faptul că legislația europeană definește doar un cadru pentru SETRE. Acest argument nu este în întregime valabil deoarece legislația stabilește un set clar de norme și obligații necesare în acest scop. În conformitate cu politica sa de a menține piețele de servicii deschise concurenței acolo unde este posibil, Decizia Comisiei lasă la latitudinea pieței furnizarea serviciului, în special apariția furnizorilor SETRE. – S-a sugerat că SETRE nu ar fi interesant din punct de vedere comercial. Cu toate acestea, este prea devreme să tragem concluzii și nu există nicio îndoială că există cerere în acest sens: · În prezent, 25% din transportul rutier de marfă este transfrontalier și se preconizează că această cifră va crește la 30% până în 2030. Prin urmare, interesul față de SETRE al furnizorilor de servicii va fi și mai mare. În plus, asociațiile profesionale ale transportatorilor, la nivel național și european, și‑au exprimat în repetate rânduri dorința puternică de a avea un sistem de taxare electronică interoperabil paneuropean, ceea ce reprezintă în mod clar o cerere pentru SETRE. · Aproximativ zece organizații și-au exprimat clar intenția de a solicita înregistrarea ca furnizori SETRE și au înființat recent o asociație profesională europeană[7] (AETIS). Cu toate că până prezent nu s-a înregistrat oficial niciun furnizor SETRE, conform informațiilor primite, cel puțin un posibil furnizor SETRE a luat legătura cu autoritățile naționale pentru a solicita înregistrarea și a fost refuzat deoarece cadrul juridic și administrativ nu era gata. · Dezvoltarea sau extinderea continuă a sistemelor de percepere a taxelor de drum din UE va crea noi oportunități comerciale pentru furnizorii SETRE. Patru state membre[8] au planificat să implementeze un nou sistem de taxe rutiere la nivel național în următorii trei ani, iar în mai multe state membre se realizează în prezent o extindere a sistemelor de taxare existente. În această privință, Cartea albă privind spațiul european unic al transporturilor stabilește o serie de acțiuni care urmăresc să încurajeze și mai mult implementarea taxelor de utilizare a drumurilor[9]. – Introducerea SETRE ar fi, de asemenea, încetinită de ciclurile de viață lungi ale sistemelor naționale actuale, pentru care adaptarea la SETRE înainte de perimarea lor reprezintă un cost suplimentar. Totuși, acest argument nu pare să mai corespundă realității. Majoritatea sistemelor funcționale în prezent datează de la mijlocul anilor 1990 și în curând vor fi depășite tehnologic. În plus, atunci când a adoptat Directiva 2004/52/CE, organul legislativ a indicat clar că ar trebui realizate investițiile necesare pentru migrarea către sisteme complet interoperabile, chiar dacă s-a permis un anumit grad de flexibilitate în ceea ce privește împărțirea, între părțile interesate, a cheltuielilor necesare pentru finanțarea acestor investiții. De exemplu, costurile sau o parte din costurile de investiții pot fi finanțate prin introducerea de noi taxe rutiere. Cu alte cuvinte, toți utilizatorii de drumuri care fac obiectul taxelor rutiere, și nu numai utilizatorii SETRE, ar putea participa financiar la aceste investiții, întrucât costurile aferente SETRE pot fi considerate costuri de infrastructură taxabile admisibile în conformitate cu Directiva 1999/62/CE (Directiva „Eurovigneta”). În pofida întârzierilor, au avut loc o serie de progrese: – Statele membre și-au creat propriile registre electronice naționale care listează infrastructurile rutiere ce intră sub incidența Directivei 2004/52/CE pe teritoriul lor. Autoritățile care impun taxa rutieră și-au publicat declarațiile privind domeniul SETRE în care se stabilesc condițiile generale de furnizare a SETRE pe infrastructurile lor și care constituie baza relațiilor contractuale dintre aceste autorități și furnizorii SETRE. – O serie de autorități naționale responsabile cu colectarea electronică a tarifelor rutiere au înființat un grup neoficial, așa-numitul Grup de la Stockholm[10], în cadrul căruia cooperează activ în vederea implementării serviciului european de taxare rutieră electronică și a schimbului de bune practici. Acest grup cooperează și cu AETIS7. – Organismele europene de standardizare au făcut progrese mari în domeniul colectării electronice a taxelor și al standardizării SETRE, și în cazul sistemelor de taxare rutieră prin satelit. S-au adoptat proceduri de încercare pentru echipamente mobile și fixe[11] și un standard important[12] referitor la schimbul de informații între furnizorii de servicii și autoritățile care impun taxa rutieră în cadrul sistemelor de taxare rutieră prin satelit, inclusiv la execuție. – Comisia a publicat, în 2010, „Ghidul pentru aplicarea Directivei 2004/52/CE a Parlamentului European și a Consiliului și a Deciziei 2009/750/CE a Comisiei”[13] ca manual de referință pentru profesioniștii interesați direct sau indirect de implementarea serviciului european de taxare rutieră electronică. – Comisia, după consultarea tuturor părților interesate implicate, pregătește în prezent o notă orientativă privind interpretarea conceptelor prevăzute în anexa I la Decizia 2009/750/CE. Această notă, care urmează să fie publicată în curând, oferă îndrumări privind modul în care organismele de conciliere ar trebui să se asigure că, în ceea ce privește accesul la rețeaua autorităților care impun taxa rutieră, condițiile contractuale rămân echitabile, rezonabile și nediscriminatorii. Nota clarifică și posibilele modele de repartizare a taxelor și a remunerațiilor între profesioniștii interesați. În fine, aceasta abordează aspectele implementării SETRE, cum ar fi costurile de evaluare a interoperabilității și de efectuare a testelor de „adecvare pentru utilizare”. – În conformitate cu articolul 18 din Decizia 2009/750/CE, s-a constituit un grup de coordonare al organismelor autorizate să certifice „conformitatea cu specificațiile” sau „adecvarea pentru utilizare” a echipamentelor SETRE. Acest grup va elabora documente de orientare ce vor fi prezentate spre aprobare Comitetului pentru taxarea rutieră, care va stabili proceduri comune pentru desfășurarea testelor de „adecvare pentru utilizare”. Paisprezece organisme de certificare din șase state membre sunt interesate de a fi notificate în mod oficial Comisiei. – Profesioniștii interesați sunt din ce în ce mai conștienți de drepturile și obligațiile lor[14]. În general, aceștia sunt de acord că instituirea SETRE a prins avânt și că numeroase elemente esențiale pentru SETRE au fost deja puse la punct. Producătorii iau din ce în ce mai des legătura cu serviciile Comisiei pentru a solicita informații suplimentare sau clarificări. S-au demarat negocieri contractuale între potențiali furnizori SETRE și autoritățile care impun taxa rutieră. – Ca să câștige experiență în ceea ce privește interoperabilitatea la nivel tehnic și contractual, unele autorități care impun taxa rutieră au constituit societăți mixte care oferă clienților aparate de bord ce pot fi utilizate în toate rețelele aflate sub responsabilitatea lor („EasyGo+”, un serviciu de interoperabilitate la nivel contractual aflat în curs de implementare, care combină diferitele tehnologii DSRC utilizate în Danemarca, Suedia, Norvegia și Austria și „TOLL2GO”, un serviciu de interoperabilitate la nivel tehnic deja funcțional, care asigură interoperabilitatea DSRC/satelit între Austria și Germania). Alte autorități care impun taxa rutieră au făcut chiar demersuri suplimentare. S-a încheiat un acord privind interoperabilitatea la nivel tehnic, dar și contractual între TIS-PL și VIA-T, care permite furnizorilor de servicii regionali să ofere servicii de taxare rutieră electronică ce acoperă domenii de taxare rutieră din Spania și Franța. Cu toate acestea, continuă să existe o serie de probleme: – Implementarea SETRE este încă încetinită de lipsa de cooperare dintre diferitele grupuri de părți interesate, dintre care cele mai multe nu au demonstrat un angajament foarte puternic legat de rezolvarea problemelor de interes comun. Eforturile depuse de statele membre s-au limitat până acum la interoperabilitatea națională separată, care în prezent este funcțională în majoritatea țărilor cu sisteme de taxare rutieră electronică. Este necesară o schimbare radicală în sensul unei interoperabilități paneuropene pentru ca SETRE să fie disponibil la timp în condiții de acces echitabile, rezonabile și nediscriminatorii. – Majoritatea statelor membre mai trebuie încă să își definitiveze cadrul național, astfel încât potențialii furnizorii SETRE să știe cum să se înregistreze în practică și unde să depună plângeri în cazul obstrucționării din partea autorităților care impun taxa rutieră. Până în prezent, numai două dintre statele membre dotate cu sisteme de taxare rutieră electronică au instituit un organism de conciliere căruia îi pot fi adresate astfel de plângeri[15]. În toate celelalte state membre sunt încă în desfășurare discuții în vederea finalizării cadrului juridic și de reglementare corespunzător înainte de octombrie 2012. – Unele autorități care impun taxa rutieră propun o clauză contractuală care reziliază în mod automat contractul în cazul în care furnizorul SETRE nu a atins acoperirea europeană completă în termen de 24 de luni[16]. O astfel de clauză constituie un risc de afaceri considerabil și descurajează potențialii furnizori SETRE. Intenția organului legislativ a fost, dimpotrivă, să prevină posibilitatea ca un furnizor SETRE să se concentreze numai pe piețele cele mai rentabile și să întârzie în mod necorespunzător acoperirea altora. Pierderea statutului de furnizor SETRE depinde de autoritățile publice și ar trebui să aibă loc numai dacă organizația în cauză nu intenționează cu adevărat să atingă acoperirea europeană completă. – Costurile totale de evaluare a interoperabilității și de efectuare a testelor de „adecvare pentru utilizare” solicitate din partea furnizorilor SETRE de unele autorități care impun taxa rutieră pot constitui un obstacol la intrarea pe piață. Însă, conform explicațiilor anterioare, profesioniștii interesați ar trebui să utilizeze opțiunile oferite de legislația privind eurovigneta pentru a reduce eventualele riscuri financiare la adresa autorităților care impun taxa rutieră și a furnizorilor SETRE. – O serie de contracte de concesionare în vigoare ar putea necesita modificări. De exemplu, ar putea fi necesar ca autoritățile care impun taxa rutieră să modifice valoarea taxelor pentru a putea finanța investițiile pe care trebuie să le facă pentru a‑și adapta infrastructura. În cazul taxării rutiere, contractele de concesiune pentru perceperea taxelor rutiere se încheie între o autoritate care impune taxa rutieră și statul membru sau o agenție subordonată direct autorităților publice. Prin urmare, statul membru în cauză este principalul responsabil de a face posibilă implementarea SETRE pe teritoriul său, acesta putând modifica contractele de concesionare existente în cazul în care este necesar. 4. Următoarele etape Pentru a facilita implementarea la timp a SETRE de către statele membre și industrie, precum și pentru a promova cooperarea necesară solicitată de Parlamentul European și de Consiliu, sunt necesare următoarele acțiuni: (1) Accelerarea implementării uniforme a deciziei – Comisia și statele membre vor accelera lucrările Comitetului pentru taxarea rutieră, instituit prin Directiva 2004/52/CE. Statele membre ar trebui să își îndeplinească urgent obligațiile prevăzute de Decizia 2009/750/CE, în special în ceea ce privește desemnarea organismului național de conciliere (articolul 10). Comisia va demara proceduri de constatare a neîndeplinirii obligațiilor, dacă este cazul. – Comisia va monitoriza implementarea SETRE de către statele membre și din perspectiva notei sale orientative privind interpretarea conceptelor menționate în anexa I la Decizia 2009/750/CE. Statele membre și organismele naționale de conciliere trebuie să se bazeze pe această notă în relația cu autoritățile care impun taxa rutieră și cu potențialii furnizori SETRE. Aceștia din urmă trebuie să utilizeze această notă și în cadrul negocierilor contractuale. În plus, Comisia va crea o rețea europeană de organisme naționale de conciliere care să contribuie la asigurarea unor condiții de concurență echitabile la nivelul întregii UE pentru profesioniștii interesați de SETRE. – Statele membre trebuie să se asigure că nu sunt permise clauzele contractuale care reziliază automat contractul în cazul în care un furnizor SETRE nu atinge acoperirea europeană completă în termen de 24 de luni. Astfel de clauze au efect opus celui urmărit de Decizia 2009/750/CE. În cazul în care se mențin astfel de practici, Comisia va demara acțiuni în constatarea neîndeplinirii obligațiilor. – Pe baza structurii stabilite de actuala legislație SETRE, Comisia va prezenta o inițiativă care va urmări elaborarea unui set uniform de protocoale pentru testele de „adecvare pentru utilizare”, inclusiv în ceea ce privește aspectele de securitate, în vederea limitării diferențelor la nivelul acestor protocoale între autoritățile care impun taxa rutieră, ceea ce, la rândul său, va contribui la reducerea costurilor imputate furnizorilor SETRE. – Împreună cu părțile interesate, Comisia va crea o platformă cuprinzătoare de resurse pentru schimbul de informații, care va oferi informații actualizate privind SETRE printr-un singur punct de acces pe internet. Această platformă va contribui și la schimbul de bune practici și la difuzarea de informații actualizate privind SETRE în rândul profesioniștilor interesați. (2) O abordare pe etape Ca prim pas spre interoperabilitatea europeană completă, statele membre cu un volum mare de trafic în rețeaua transeuropeană ar trebui să încurajeze interoperabilitatea transfrontalieră a sistemelor lor de taxare rutieră electronică. Aceste proiecte de implementare timpurie la nivel regional vor fi promovate astfel încât, mai târziu, să poată fi extinse cât mai rapid posibil la toate infrastructurile rutiere taxate electronic din UE și pot constitui sursa unor experiențe concrete în ceea ce privește rezolvarea problemelor practice în domeniul SETRE. Ar trebui să se acorde atenție implicării unui număr suficient de mare de autorități care impun taxa rutieră și de state membre pentru a se asigura că aceste proiecte pot fi extinse la nivelul întregii Uniuni. Cunoștințele dobândite în cadrul procesului de implementare a acestor proiecte regionale pe deplin conforme cu principiul contractului unic/unui singur dispozitiv de bord ar trebui să fie împărtășite în mod eficient tuturor părțile interesate. Comisia este dispusă să ofere asistență tehnică acestor inițiative regionale și este pregătită să ia în considerare acordarea de sprijin financiar proiectelor regionale de amploare în contextul programului TEN-T. Sistemele electronice de taxare rutieră fac parte integrantă din rețeaua transeuropeană [articolul 9 alineatul (3) din Decizia nr. 661/2010/UE a Parlamentului European și a Consiliului din 7 iulie 2010 privind orientările Uniunii pentru dezvoltarea rețelei transeuropene de transport[17]] și, prin urmare, sunt eligibile pentru sprijinul financiar al UE. Comisia va lua în considerarea includerea, în următorul program de lucru pentru TEN‑T, a unei secțiuni referitoare la SETRE și la astfel de proiecte regionale. În funcție de adoptarea programului de lucru, ar putea fi publicată o cerere de propuneri până la sfârșitul anului. (3) Monitorizarea îndeaproape a derulării și adoptarea unor noi inițiative dacă este necesar Atunci când lansează noi proiecte sau reînnoiesc concesii, statele membre ar trebui să verifice și să asigure în mod sistematic respectarea cerințelor SETRE. La adoptarea avizului său privind noile sisteme de taxare rutieră notificate în temeiul articolului 7h din Directiva 1999/62/CE (Eurovigneta), Comisia va emite un aviz negativ dacă acestea nu includ un sistem pe deplin compatibil cu SETRE. În cazul în care litigiile dintre autoritățile care impun taxa rutieră și furnizorii SETRE nu pot fi soluționate de organismul de conciliere, Comisia va examina punctele disputate, precum și dacă acordurile dintre autoritățile care impun taxa rutieră și furnizorii lor locali/naționali de servicii existenți sunt discriminatorii comparativ cu cele propuse furnizorilor SETRE. În fine, se poate observa că, în conformitate cu cartea albă privind transporturile, în cazul în care, în pofida tuturor acestor eforturi, evaluarea indică faptul că nu au fost realizate progrese substanțiale până la mijlocul anului 2013, în lipsa unui serviciu interoperabil de taxare rutieră electronică la scară suficient de mare, Comisia își rezervă dreptul de a prezenta o nouă inițiativă Parlamentului European și Consiliului. Comisia își reafirmă angajamentul de a lua toate măsurile necesare pentru a facilita realizarea interoperabilității depline la nivel tehnic și operațional a sistemelor europene de taxare rutieră electronică. Împreună cu părțile interesate, aceasta își va dubla eforturile pentru ca toți utilizatorii de drumuri interesați să dispună de un veritabil serviciu de taxare rutieră electronică la nivel european[18]. Industria europeană se află, în prezent, pe primul loc la nivel mondial în ceea ce privește tarifele de drum și echipamentele de taxare rutieră. Întreprinderile europene câștigă în continuare contracte de taxare rutieră în întreaga lume[19]. SETRE poate facilita introducerea și dezvoltarea la scară mondială a unor produse noi, precum aparatele de bord interoperabile, care combină tahograful digital și taxarea rutieră cu alte aplicații pentru sistemele inteligente de transport. La rândul său, acest lucru poate conduce la servicii și aplicații complet noi, care ar avea același potențial de dezvoltare la scară mondială, ceea ce va contribui la crearea de creștere economică și de locuri de muncă în cadrul economiei europene. [1] JO L 166, 30.4.2004, p. 124. [2] JO L 268, 13.10.2009, p. 11. [3] În prezent, sistemele de tarifare a utilizării drumurilor trebuie să aplice soluții costisitoare și greoaie în cazul utilizatorilor ocazionali, care de obicei nu sunt tratați la fel ca utilizatorii obișnuiți. [4] Directiva 1999/62/CE a Parlamentului European și a Consiliului de aplicare a taxelor la vehiculele grele de marfă pentru utilizarea anumitor infrastructuri (JO L 187, 20.7.1999, p. 42-50). [5] Considerentul (31) și articolul 7j introdus prin Directiva 2011/76/UE. [6] De exemplu, studiile ample realizate de grupurile de experți și proiectele CESARE. [7] AETIS: Association of Electronic Toll and Interoperable Services (Asociația serviciilor interoperabile de taxare rutieră electronică), înființată la 22 decembrie 2011. [8] FR, BE, HU și DK. [9] Obiectivul 10: Realizarea de progrese în direcția aplicării principiilor „utilizator-plătitor” și „poluator‑plătitor” […] în ceea ce privește […] generarea de venituri și asigurarea finanțării pentru investițiile viitoare în transporturi. Pagina 15: Externalitățile (zgomot, poluare …) ar putea fi internalizate prin taxele de drum: 1. propunere de modificare a Directivei „Eurovigneta”, 2. acțiunile ulterioare vor examina adoptarea treptată a unui sistem de internalizare armonizat obligatoriu pentru vehiculele comerciale pe ansamblul rețelei interurbane […] Acțiunea 32: Un cadru UE pentru sistemele de percepere a taxelor de drum în mediul urban. Acțiunea 39: Tarifare și impozitare inteligente / Evaluarea sistemelor actuale de percepere a taxelor de drum […] / Demararea procesului de internalizare a costurilor externe […] [10] Membrii grupului de la Stockholm sunt ministerele sau autoritățile naționale din AT, DE, DK, FI, FR, HU, IE, NL, PL, SE, SI, UK, precum și din CH, NO. [11] Standardele CEN EN 15509, EN 15876, CEN/ISO EN 14906, TS 14907 și TS 25110. [12] Standardul CEN/ISO EN 12855. [13] http://ec.europa.eu/transport/publications/doc/2011-eets-european-electronic-toll-service_en.pdf [14] Profesioniștii interesați au fost consultați în 2011 printr-un chestionar și în cadrul unei conferințe. [15] Principala misiune a organismului național de conciliere este de a verifica, la cerere, că tuturor furnizorilor SETRE li se acordă condiții contractuale echitabile și nediscriminatorii cu privire la orice domeniu de taxare SETRE de pe teritoriul statului membru, și anume caracterul nediscriminatoriu al condițiilor contractuale prevăzute de o autoritate care impune taxa rutieră pentru diferiții furnizori SETRE, precum și faptul că reflectă în mod corect costurile și riscurile părților la contract. [16] Articolul 4 alineatul (1) din Decizia 2009/750/CE privind drepturile și obligațiile furnizorilor SETRE prevede că furnizorii SETRE trebuie să acopere toate domeniile SETRE din Comunitate în termen de 24 de luni de la înregistrarea lor. [17] JO L 204, 5.8.2010, p. 1. [18] Legislația privind SETRE asigură respectarea deplină a drepturilor fundamentale ale utilizatorilor de drumuri, în special în ceea ce privește protecția datelor cu caracter personal. [19] De exemplu, de curând Australia, Belarus, Canada, Israel.